SET บ่ายบวกพุ่งแรงว่า 20 จุด หุ้นพลังงานดันดัชนี
ดัชนีหุ้นไทยภาคบ่ายปรับขึ้นกว่า 20 จุด ต่อเนื่องจากช่วงเช้า โดยมีแรงซื้อนำเข้ามาในหุ้นกลุ่มพลังงานอย่างคึกคัก หลังรับปัจจัยบวกจากราคาน้ำมันที่ปรับตัวสูงขึ้น นำโดยหุ้นขนาดใหญ่อย่างPTT และ PTTEP
16 เม.ย. 2558

ผู้สื่อข่าวรายงานว่า ดัชนีหุ้นไทยภาคบ่ายปรับขึ้นกว่า 20 จุด ต่อเนื่องจากช่วงเช้า โดยมีแรงซื้อนำเข้ามาในหุ้นกลุ่มพลังงานอย่างคึกคัก หลังรับปัจจัยบวกจากราคาน้ำมันที่ปรับตัวสูงขึ้น นำโดยหุ้นขนาดใหญ่อย่างPTT และ PTTEP
โดยเมื่อเวลา 15.59 น. ดัชนี SET มาอยู่ที่ 1,568.13 จุด เพิ่มขึ้น 20.30 จุด หรือ 1.31% ล่าสุดเวลา 16.20 น.ดัชนีอยู่ที่ 1,569.09 จุด เพิ่มขึ้น 21.26 หรือ 1.37% มูลค่าการซื้อขาย 41,422.73 ล้านบาท
นายชัยยศ จิวางกุร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก กล่าวว่า การที่ดัชนี SET ภาคบ่ายปรับตัวขึ้นกว่า 20 จุด เป็นผลมาจากแรงหนุนของหุ้นกลุ่มพลังงานและปิโตรเคมีในวันนี้ที่มีการปรับตัวขึ้นจากราคาน้ำมันในตลาดโลกมีการปรับตัวขึ้น
โดยในวันนี้หุ้นกลุ่มพลังงานมีการปรับตัวเพิ่มขึ้นประมาณ 5% และหุ้นกลุ่มปิโตรฯ มีการปรับตัวขึ้นประมาณ 4% อีกทั้งยังมีแรงซื้อจากต่างชาติที่มีออเดอร์ค้างเข้ามาในช่วงที่ตลาดหุ้นไทยปิดทำการในช่วงวันหยุดสงกรานต์ สำหรับตลาดหุ้นในภูมิภาคเอเชียวันนี้การเคลื่อนไหวส่วนใหญ่เป็นบวกเล็กน้อย